title: A Tanács (KKBP) 2016/280 határozata (2016. február 25.) a Fehéroroszországgal szembeni korlátozó intézkedésekről szóló 2012/642/KKBP határozat módosításáról

text:
               27.2.2016

               HU

               Az Európai Unió Hivatalos Lapja

               L 52/30

         A TANÁCS (KKBP) 2016/280 HATÁROZATA
   (2016. február 25.)
   a Fehéroroszországgal szembeni korlátozó intézkedésekről szóló 2012/642/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2012. október 15-én elfogadta a 2012/642/KKBP határozatot (1).

               (2)

               A 2012/642/KKBP határozat felülvizsgálata alapján a Fehéroroszországgal szembeni korlátozó intézkedéseket 2017. február 28-ig meg kell hosszabbítani.

               (4)

               Négy, a 2012/642/KKBP határozat I. mellékletében felsorolt személy tekintetében továbbra is fenn kell tartani az utazási tilalmat és a vagyoni eszközök befagyasztását.

               (5)

               A 2012/642/KKBP határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2012/642/KKBP határozat a következőképpen módosul:

               1.

               a határozat teljes szövegében az „I. melléklet” szöveg helyébe a „melléklet” szöveg lép;

               2.

               a 6. cikk (1) bekezdésének helyébe a következő szöveg lép:
               „(1)   A Tanács valamely tagállam vagy az Unió külügyi és biztonságpolitikai főképviselője javaslatára a mellékletben található jegyzéket a Fehéroroszországbeli politikai fejlemények függvényében módosítja.”;

               3.

               a 8. cikk helyébe a következő szöveg lép:
               „8. cikk
               (1)   Ezt a határozatot 2017. február 28-ig kell alkalmazni.
               (2)   Ezt a határozatot folyamatosan felül kell vizsgálni, és ha a Tanács úgy ítéli meg, hogy annak céljai nem valósultak meg, a határozatot szükség szerint meg kell újítani vagy módosítani kell.”;

               4.

               A határozat I. mellékletének helyébe az e határozat mellékletében szereplő szöveg lép;

               5.

               A határozat II. mellékletét el kell hagyni.

         2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2016. február 25-én.

            a Tanács részéről

            az elnök

         K.H.D.M. DIJKHOFF

      (1)  A Tanács 2012. október 15-i 2012/642/KKBP határozata a Fehéroroszországgal szembeni korlátozó intézkedésekről (HL L 285., 2012.10.17., 1. o.).

      MELLÉKLET

            „MELLÉKLET
            A 3. cikk (1) bekezdésében és a 4. cikk (1) bekezdésében említett személyek

                        Név
                        A fehérorosz változat angol átírása
                        Az orosz változat angol átírása

                        Név
                        (fehéroroszul)

                        Név
                        (oroszul)

                        Azonosító adat

                        A jegyzékbe vétel indokai

                        1.

                        Navumau, Uladzimir Uladzimiravich
                        Naumov, Vladimir Vladimirovich

                        НАВУМАЎ, Уладзiмiр Уладзiмiравiч

                        НАУМОВ, Владимир Владимирович

                        Születési idő: 1956.2.7.,
                        Születési hely: Smolensk (Szmolenszk, Oroszország)

                        Nem tett lépéseket az 1999–2000-ben Fehéroroszországban eltűnt Jurij Zaharenko, Viktor Goncsar, Anatolij Kraszovszkij és Dmitrij Zavadszkij máig megoldatlan ügyének kivizsgálására. Korábbi belügyminiszter és az elnök biztonsági szolgálatának egykori vezetője. Egészségügyi okokból történő 2009. április 6-i nyugdíjba vonulásáig belügyminiszterként felelős volt a békés tüntetések leveréséért. Az elnökség jóvoltából lakáshoz jutott a vezetők drozdi lakónegyedében Minszkben. Lukasenko elnök 2014 októberében az érdemrend III. fokozatával tüntette ki.

                        2.

                        Paulichenka, Dzmitry Valerievich
                        Pavlichenko, Dmitri Valerievich (Pavlichenko, Dmitriy Valeriyevich)

                        ПАЎЛIЧЭНКА, Дзмiтрый Валер'евiч

                        ПАВЛИЧЕНКО, Дмитрий Валериевич

                        Születési idő: 1966.
                        Születési hely: Vitebsk (Vicebszk)

                                    Cím: Белорусская ассоциация ветеранов спецподразделений войск МВД »Честь«

                                    220028, Минск Маяковского, 111

                        Kulcsfontosságú szerepet játszott Jurij Zaharenko, Viktor Goncsar, Anatolij Kraszovszkij és Dmitrij Zavadszkij máig megoldatlan eltűnésében 1999–2000-ben Fehéroroszországban. A belügyminisztérium különleges reagálási egységének (SOBR) korábbi vezetője.
                        Üzletember, az egykoron a belügyminisztérium különleges erőinél szolgáló veteránok belügyminisztérium keretein belül létrejött egyesületének a tiszteletbeli elnöke.

                        3.

                        Sheiman, Viktar Uladzimiravich (Sheyman, Viktar Uladzimiravich)
                        Sheiman, Viktor Vladimirovich (Sheyman, Viktor Vladimirovich)

                        ШЭЙМАН, Biктap Уладзiмiравiч

                        ШЕЙМАН, Виктор Владимирович

                        Születési idő: 1958.5.26.
                        Születési hely: Hrodnai terület
                        Cím:

                                    Управлениe

                                    Делами Президентаул.

                                    К.Маркса, 38

                                    220016, г. Минск

                        Az elnöki hivatal irányítási osztályának vezetője. Felelősség terheli Jurij Zaharenko, Viktor Goncsar, Anatolij Kraszovszkij és Dmitrij Zavadszkij máig megoldatlan 1999–2000-es fehéroroszországi eltűnéséért. Fehéroroszország biztonsági tanácsának korábbi titkára. Jelenleg az elnök különleges tanácsadója.

                        4.

                        Sivakau, Iury Leanidavich (Sivakau, Yury Leanidavich)
                        Sivakov, Iury (Yurij, Yuri) Leonidovich

                        СIВАКАЎ, Юрый Леанiдавiч

                        СИВАКОВ, Юрий Леонидович

                        Születési idő: 1946.8.5.
                        Születési hely: Onory, Szahalini terület
                        Cím:

                                    Белорусская ассоциация ветеранов спецподразделений войск МВД »Честь«

                                    220028, Минск Маяковского, 111

                        Megszervezte Jurij Zaharenko, Viktor Goncsar, Anatolij Kraszovszkij és Dmitrij Zavadszkij máig megoldatlan eltüntetését 1999–2000-ben Fehéroroszországban. Korábbi idegenforgalmi és sportügyi miniszter, volt belügyminiszter, valamint az elnöki hivatal egykori vezető-helyettese.”


title: 2011/865/EU: A Tanács határozata ( 2011. december 19. ) a Tudományos és Műszaki Bizottság egy tagjának kinevezéséről

text:
               22.12.2011

               HU

               Az Európai Unió Hivatalos Lapja

               L 341/53

         A TANÁCS HATÁROZATA
   (2011. december 19.)
   a Tudományos és Műszaki Bizottság egy tagjának kinevezéséről
   (2011/865/EU)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 134. cikkére,
   tekintettel az Európai Bizottság véleményére,
   mivel:

               (1)

               A Tanács 2008. január 22-i határozatával (1) kinevezte a Tudományos és Műszaki Bizottság (a továbbiakban: a bizottság) tagjait a 2008. január 22-től2013. január 22-ig tartó időszakra.

               (2)

               Juan Antonio RUBIO RODRÍGUEZ elhalálozását követően az említett bizottság egy tagjának helye megüresedett. Ezért új tagot kell kinevezni,

         ELFOGADTA EZT A HATÁROZATOT:
   1. cikk
   A Tanács Juan Antonio RUBIO RODRÍGUEZ helyére a hivatali idő hátralévő részére, azaz 2013. január 22-ig Cayetano LÓPEZ-t nevezi ki a Tudományos és Műszaki Bizottság tagjává.
   2. cikk
   Ez a határozat az elfogadásának napján lép hatályba.

      Kelt Brüsszelben, 2011. december 19-én.

            a Tanács részéről

            az elnök

         M. KOROLEC

      (1)  HL C 21., 2008.1.26., 2. o.


title: A Bizottság határozata (2015. november 3.) az egyrészről az Európai Közösségek és azok tagállamai, másrészről Bosznia és Hercegovina közötti stabilizációs és társulási megállapodással létrehozott Stabilizációs és Társulási Tanácsban a Stabilizációs és Társulási Tanács saját eljárási szabályzatáról szóló határozatának elfogadásával kapcsolatban az Európai Atomenergia-közösség nevében képviselendő álláspontról

text:
               19.11.2015

               HU

               Az Európai Unió Hivatalos Lapja

               C 385/3

         A BIZOTTSÁG HATÁROZATA
   (2015. november 3.)
   az egyrészről az Európai Közösségek és azok tagállamai, másrészről Bosznia és Hercegovina közötti stabilizációs és társulási megállapodással létrehozott Stabilizációs és Társulási Tanácsban a Stabilizációs és Társulási Tanács saját eljárási szabályzatáról szóló határozatának elfogadásával kapcsolatban az Európai Atomenergia-közösség nevében képviselendő álláspontról
   (2015/C 385/03)
   AZ EURÓPAI BIZOTTSÁG,
   tekintettel az Európai Atomenergia-közösséget létrehozó szerződésre és különösen annak 101. cikke (3) bekezdésére,
   mivel:

               (1)

               Az egyrészről az Európai Közösségek és tagállamaik, másrészről Bosznia és Hercegovina között létrejött stabilizációs és társulási megállapodás (a továbbiakban: a megállapodás) 115. cikke létrehoz egy Stabilizációs és Társulási Tanácsot.

               (2)

               A megállapodás 116. cikke úgy rendelkezik, hogy a Stabilizációs és Társulási Tanács elfogadja saját eljárási szabályzatát.

               (3)

               A megállapodás 118. cikke úgy rendelkezik, hogy a Stabilizációs és Társulási Tanácsot egy Stabilizációs és Társulási Bizottság (a továbbiakban: bizottság) segíti.

               (4)

               A megállapodás 118. cikke továbbá úgy rendelkezik, hogy a Stabilizációs és Társulási Tanács eljárási szabályzatában meg kell határozni a bizottság feladatait, valamint rendelkezni kell arról, hogy a Stabilizációs és Társulási Tanács bármely jogkörét a bizottságra ruházhatja.

               (5)

               A megállapodás 120. cikke úgy rendelkezik, hogy a Stabilizációs és Társulási Tanács határozhat más különleges bizottság vagy testület létrehozásáról, amely segítheti feladatai elvégzésében. Rendelkezik továbbá arról, hogy a stabilizációs és társulási tanács az eljárási szabályzatában meghatározza az ilyen bizottságok vagy testületek összetételét és feladatait, valamint azok működési rendjét,

         A KÖVETKEZŐKÉPPEN HATÁROZOTT:
   Egyetlen cikk
   A megállapodás 115. cikkével létrehozott Stabilizációs és Társulási Tanácsban e Stabilizációs és Társulási Tanács saját eljárási szabályzatáról szóló határozatának elfogadásával kapcsolatban az Európai Atomenergia-közösség nevében képviselendő álláspont az egyrészről az Európai Közösségek és azok tagállamai, másrészről Bosznia és Hercegovina közötti stabilizációs és társulási megállapodással létrehozott Stabilizációs és Társulási Tanácsban a Stabilizációs és Társulási Tanács saját eljárási szabályzatáról szóló határozatának elfogadásával kapcsolatban képviselendő európai uniós álláspontról szóló 2015. október 5-i (EU) 2015/1900 tanácsi határozathoz (1) mellékelt stabilizációs és társulási tanácsi határozattervezeten alapul.
   A Bizottság további határozata nélkül el lehet fogadni az erre a határozattervezetre vonatkozó kisebb módosításokat.

      Kelt Brüsszelben, 2015. november 3-án.

            a Bizottság részéről

         Johannes HAHN

            a Bizottság tagja

      (1)  HL L 277., 2015.10.22., 17. o.

      AZ EU–BOSZNIA ÉS HERCEGOVINA STABILIZÁCIÓS ÉS TÁRSULÁSI TANÁCS 1. számú HATÁROZATA
      [dátum]
      eljárási szabályzatának elfogadásáról
      A STABILIZÁCIÓS ÉS TÁRSULÁSI TANÁCS,
      tekintettel az egyrészről az Európai Közösségek és tagállamaik, másrészről a Bosznia és Hercegovina között létrejött stabilizációs és társulási megállapodásra (a továbbiakban: a megállapodás) és különösen annak 115., 116., 118. és 120. cikkére,
      mivel a megállapodás 2015. június 1-jén hatályba lépett,
      ELFOGADTA EZT A HATÁROZATOT:
      1. cikk
      Elnökség
      A Stabilizációs és Társulási Tanács elnökletét 12 hónapos időtartamra a felek felváltva töltik be. Az első időszak a Stabilizációs és Társulási Tanács első ülésének napján kezdődik és ugyanazon év december 31-ig tart.
      2. cikk
      Ülések
      A Stabilizációs és Társulási Tanács miniszteri szinten évente egyszer ülésezik. A Stabilizációs és Társulási Tanács a felek egyetértésével bármely fél kérésére különleges ülésszakokat tarthat. Ha a felek másképp nem állapodnak meg, a Stabilizációs és Társulási Tanács valamennyi ülését az Európai Unió Tanácsa üléseinek szokásos helyszínén kell tartani mindkét fél által közösen meghatározott időpontban. A Stabilizációs és Társulási Tanács üléseit a Stabilizációs és Társulási Tanács titkársága az elnökkel egyetértésben hívja össze.
      3. cikk
      Képviselet
      Amennyiben a Stabilizációs és Társulási Tanács tagjai nem tudnak megjelenni az ülésen, képviselőket küldhetnek maguk helyett. Amennyiben egy tag valamely ülésen képviseltetni kívánja magát, az érintett ülést megelőzően közölnie kell az elnökkel képviselője nevét. A Stabilizációs és Társulási Tanács tagjának képviselője az adott tag valamennyi jogát gyakorolhatja.
      4. cikk
      Küldöttségek
      A Stabilizációs és Társulási Tanács tagjait tisztviselők kísérhetik. Az elnököt az üléseket megelőzően tájékoztatni kell a felek küldöttségének tervezett összetételéről. A Stabilizációs és Társulási Tanács ülésén az Európai Beruházási Bank egy képviselője megfigyelőként részt vesz, amennyiben a napirenden a Bankot érintő ügyek is szerepelnek. A Stabilizációs és Társulási Tanács tagsággal nem rendelkező személyeket is meghívhat üléseire, hogy bizonyos témakörökben tájékoztatást nyújtsanak.
      5. cikk
      Titkárság
      Az Európai Unió Tanácsa Főtitkárságának egy tisztviselője és Bosznia és Hercegovina Európai Unió melletti képviseletének egy tisztviselője együttesen látják el a Stabilizációs és Társulási Tanács titkári feladatait.
      6. cikk
      Levelezés
      A Stabilizációs és Társulási Tanácsnak címzett leveleket a Stabilizációs és Társulási Tanács elnökének, az Európai Unió Tanácsa Főtitkárságának címére kell küldeni.
      A két titkár gondoskodik arról, hogy a levelezés eljusson a Stabilizációs és Társulási Tanács elnökéhez, és adott esetben azt körbeküldik a Stabilizációs és Társulási Tanács többi tagjának. A körbeküldött levelezést elküldik továbbá a Bizottság Főtitkárságának, az Európai Külügyi Szolgálatnak, a tagállamok állandó képviseleteinek, valamint Bosznia és Hercegovina Európai Unió melletti képviseletének.
      A Stabilizációs és Társulási Tanács elnökének közleményeit a titkárok elküldik a címzetteknek, és adott esetben a Stabilizációs és Társulási Tanács második bekezdésben említett többi tagjának is.
      7. cikk
      Nyilvánosság
      Eltérő határozat hiányában a Stabilizációs és Társulási Tanács ülései nem nyilvánosak.
      8. cikk
      Az ülések napirendje
      (1)   Az elnök minden üléshez előzetes napirendet készít. Az előzetes napirendet a Stabilizációs és Társulási Tanács titkárai az ülés kezdetét legalább 15 nappal megelőzően eljuttatják a 6. cikkben említett címzetteknek. Az előzetes napirend azokat a napirendi pontokat tartalmazza, amelyeknek a napirendi pontok közé való felvételére vonatkozóan az elnök kérést kapott az ülés kezdetét legalább 21 nappal megelőzően; ugyanakkor az előzetes napirendbe csak azok a pontok kerülnek be, amelyek kísérő dokumentumait legkésőbb a napirend elküldésének időpontjáig eljuttatják a titkároknak. A napirendet a Stabilizációs és Társulási Tanács fogadja el az ülések elején. Amennyiben arról a felek megállapodnak, az ideiglenes napirenden nem szereplő pontot is felvehetnek a napirendre.
      (2)   Az elnök a felekkel egyetértésben az adott ügy sajátosságaira való tekintettel lerövidítheti az (1) bekezdésben meghatározott határidőket.
      9. cikk
      Jegyzőkönyv
      Valamennyi ülés jegyzőkönyvtervezetét a két titkár készíti el. A jegyzőkönyvben az egyes napirendi pontok tekintetében főszabályként a következőket kell feltüntetni:

                  —

                  a Stabilizációs és Társulási Tanácshoz benyújtott dokumentumok,

                  —

                  azok a nyilatkozatok, amelyeknek jegyzőkönyvbe való felvételét a Stabilizációs és Társulási Tanács valamely tagja kérte,

                  —

                  a meghozott határozatok, a megtett ajánlások, az elfogadott nyilatkozatok és következtetések.

            A jegyzőkönyvtervezetet jóváhagyás céljából be kell nyújtani a Stabilizációs és Társulási Tanácsnak. A jóváhagyást követően a jegyzőkönyvet az elnök és a két titkár aláírásával látja el. A jegyzőkönyvet iktatni kell a társulás okmányainak letéteményeseként eljáró Európai Unió Tanácsa Főtitkárságának irattárában. A 6. cikkben említett minden címzettnek el kell juttatni egy hitelesített másolatot.
      10. cikk
      Határozatok és ajánlások
      (1)   A Stabilizációs és Társulási Tanács a felek közös egyetértésével hozza meg határozatait és tesz ajánlásokat. A Stabilizációs és Társulási Tanács írásbeli eljárás útján is hozhat határozatokat és tehet ajánlásokat, amennyiben a felek megegyeznek erről.
      (2)   A Stabilizációs és Társulási Tanács határozatai és ajánlásai a megállapodás 117. cikke szerint a „határozat”, illetve „ajánlás” címet viselik, amelyet egy sorszám, elfogadásuk dátuma, valamint tárgyuk megjelölése követ. A Stabilizációs és Társulási Tanács határozatait és ajánlásait az elnök írja alá és a két tikár hitelesíti. A határozatokat és az ajánlásokat továbbítani kell a 6. cikkben említett valamennyi címzettnek. A felek maguk dönthetnek a Stabilizációs és Társulási Tanács határozatainak és ajánlásainak saját, hivatalos kiadványukban való közzétételéről.
      11. cikk
      Nyelvek
      A Stabilizációs és Társulási Tanács hivatalos nyelvei a felek hivatalos nyelvei. Eltérő határozat hiányában a Stabilizációs és Társulási Tanács tanácskozásait az ezeken a nyelveken elkészített dokumentációra alapozza.
      12. cikk
      Költségek
      Az Európai Unió és Bosznia és Hercegovina maga viseli a Stabilizációs és Társulási Tanács ülésein való részvétellel kapcsolatosan felmerülő saját költségeit, mind a személyzeti, utazási és ellátási kiadásokra, mind a postai és távközlési kiadásokra vonatkozóan. Az üléseken történő tolmácsolással, valamint a dokumentumok fordításával és sokszorosításával kapcsolatos kiadások, továbbá az ülések szervezésével kapcsolatosan felmerülő egyéb kiadások az üléseknek otthont adó felet terhelik.
      13. cikk
      Stabilizációs és Társulási Bizottság
      (1)   Stabilizációs és Társulási Bizottság (a továbbiakban: bizottság) jön létre azzal a céllal, hogy segítse a Stabilizációs és Társulási Tanácsot feladatainak végrehajtásában. A bizottság egyrészről az Európai Unió Tanácsának képviselőiből és az Európai Bizottság képviselőiből, másrészről Bosznia és Hercegovina kormányának képviselőiből áll, rendszerint főtisztviselői szinten.
      (2)   A bizottság előkészíti a Stabilizációs és Társulási Tanács üléseit és tanácskozásait, szükség esetén végrehajtja a Stabilizációs és Társulási Tanács határozatait, valamint általánosságban véve biztosítja a társulási kapcsolat folytonosságát és a megállapodás megfelelő működését. Foglalkozik minden olyan kérdéssel, amelyre a Stabilizációs és Társulási Tanács felhívja a figyelmét, valamint bármely egyéb olyan problémával, amely a megállapodás napi szintű végrehajtása során felmerülhet. A bizottság javaslatait és minden határozat- vagy ajánlástervezetét benyújtja elfogadásra a Stabilizációs és Társulási Tanácsnak.
      (3)   Olyan esetekben, amikor a megállapodás konzultációs kötelezettségre vagy konzultációs lehetőségre utal, a konzultációra a bizottság keretein belül kerülhet sor. A felek megállapodásával a konzultáció a Stabilizációs és Társulási Tanács keretein belül is tovább folytatható.
      (4)   A bizottság eljárási szabályzata e határozat mellékletét képezi.

         Kelt,

               a Stabilizációs és Társulási Tanács részéről

               az elnök

         MELLÉKLET AZ EU–BOSZNIA ÉS HERCEGOVINA STABILIZÁCIÓS ÉS TÁRSULÁSI TANÁCS 1. számú HATÁROZATÁHOZ
         [dátum]
         A Stabilizációs és Társulási Bizottság eljárási szabályzata
         1. cikk
         Elnökség
         A bizottság elnökletét 12 hónapos időtartamra a felek felváltva töltik be. Az első időszak a Stabilizációs és Társulási Tanács első ülésének napján kezdődik és ugyanazon év december 31-ig tart.
         2. cikk
         Ülések
         A bizottság a felek megegyezésével akkor ülésezik, amikor a körülmények úgy kívánják. A bizottság valamennyi ülését a felek által közösen meghatározott helyszínen és időpontban tartják. A bizottság üléseit az elnök hívja össze.
         3. cikk
         Küldöttségek
         Az elnököt az üléseket megelőzően tájékoztatni kell a felek küldöttségének tervezett összetételéről.
         4. cikk
         Titkárság
         A bizottság titkárságát az Európai Bizottság egy tisztviselője, valamint Bosznia és Hercegovina kormányának egy tisztviselője közösen alkotja. Az e határozatban említett, a bizottság elnökének címzett és a tőle származó közleményeket megküldik a bizottság titkárainak és a Stabilizációs és Társulási Tanács titkárainak, valamint elnökének.
         5. cikk
         Nyilvánosság
         Eltérő határozat hiányában a bizottság ülései nem nyilvánosak.
         6. cikk
         Az ülések napirendje
         (1)   Az elnök minden üléshez előzetes napirendet készít. Az előzetes napirendet a bizottság titkárai az ülés kezdetét legalább 30 munkanappal megelőzően eljuttatják a 4. cikkben említett címzetteknek. Az előzetes napirend azokat a napirendi pontokat tartalmazza, amelyeknek a napirendi pontok közé való felvételére vonatkozóan az elnök kérést kapott az ülés kezdetét legalább 35 munkanappal megelőzően; ugyanakkor az előzetes napirendbe csak azok a pontok kerülnek be, amelyek kísérő dokumentumait legkésőbb a napirend elküldésének időpontjáig eljuttatják a titkároknak. A bizottság felkérhet szakértőket arra, hogy adott témában tájékoztatás céljából részt vegyenek az ülésen. A napirendet a bizottság fogadja el az ülés elején. Amennyiben arról a felek megállapodnak, az ideiglenes napirenden nem szereplő pontot is felvehetnek a napirendre.
         (2)   Az elnök a felekkel egyetértésben az adott ügy sajátosságaira való tekintettel lerövidítheti az (1) bekezdésben meghatározott határidőket.
         7. cikk
         Jegyzőkönyv
         Minden ülésről jegyzőkönyvet kell készíteni, amelyet a bizottság által levont következtetésekről az elnök által készített összefoglalóra kell alapozni. Miután a bizottság elfogadja a jegyzőkönyvet, az elnök és a titkárok aláírják, majd mindkét fél iktatja. A jegyzőkönyv egy példányát a 4. cikkben említett minden címzettnek el kell juttatni.
         8. cikk
         Határozatok és ajánlások
         Azon különleges esetekben, amikor a megállapodás 118. cikke alapján a Stabilizációs és Társulási Tanács határozathozatalra, illetve ajánlástételre hatalmazza fel a bizottságot, e jogszabályokat címmel kell ellátni, amely a sorszámmal ellátott „határozat”, illetve „ajánlás” szóból, elfogadásának dátumából, valamint a tárgy leírásából áll. A határozatokat és ajánlásokat a felek közös megegyezéssel fogadják el. A bizottság írásbeli eljárás útján is hozhat határozatokat és tehet ajánlásokat, amennyiben a felek megegyeznek erről. A bizottság határozatait és ajánlásait az elnök írja alá és a két titkár hitelesíti, majd azokat a 4. cikkben említett valamennyi címzettnek továbbítják. A felek dönthetnek a bizottság határozatainak és ajánlásainak saját hivatalos kiadványukban való közzétételéről.
         9. cikk
         Költségek
         Az Európai Unió és Bosznia és Hercegovina maga viseli a bizottság ülésein való részvétellel kapcsolatosan felmerülő saját költségeit, mind a személyzeti, utazási és ellátási kiadásokra, mind a postai és távközlési kiadásokra vonatkozóan. Az üléseken történő tolmácsolással, valamint a dokumentumok fordításával és sokszorosításával kapcsolatos kiadások, továbbá az ülések szervezésével kapcsolatosan felmerülő egyéb kiadások az üléseknek otthont adó felet terhelik.
         10. cikk
         Albizottságok és különleges munkacsoportok
         A bizottság saját felügyelete alatt működő albizottságokat vagy különleges munkacsoportokat hozhat létre. amelyek minden egyes ülésük után beszámolót nyújtanak be a bizottságnak. A bizottság dönthet valamennyi albizottság vagy munkacsoport megszüntetéséről, azok hatáskörének meghatározásáról vagy módosításáról, illetve a bizottság feladatainak végrehajtásában való segítségnyújtás céljával további albizottságok vagy munkacsoportok létrehozásáról. Ezek az albizottságok és munkacsoportok nem rendelkeznek döntéshozói hatáskörrel.

      MELLÉKLET
      kizárólag a Bizottság tájékoztatására
      TERVEZET

         AZ EU–BOSZNIA ÉS HERCEGOVINA STABILIZÁCIÓS ÉS TÁRSULÁSI BIZOTTSÁG 1/2015 számú HATÁROZATA
         (2015. …)
         albizottságok és különleges munkacsoportok létrehozásáról
         A STABILIZÁCIÓS ÉS TÁRSULÁSI BIZOTTSÁG,
         tekintettel az egyrészről az Európai Közösségek és tagállamaik, másrészről Bosznia és Hercegovina között létrejött Stabilizációs és Társulási Megállapodásra és különösen annak 119. cikkére,
         tekintettel a Stabilizációs és Társulási Bizottság eljárási szabályzatára és különösen annak 10. cikkére,
         ELFOGADTA EZT A HATÁROZATOT:
         Egyetlen cikk
         Az I. mellékletben felsorolt albizottságok és különleges munkacsoportok létrehozásra kerülnek. Hatáskörük meghatározása a II. mellékletben található.

            Kelt …-ban/-ben, 2015. hónap nap …-án/-én.

                  a Stabilizációs és Társulási Bizottság részéről

                  az elnök

         I. MELLÉKLET
         EU–BOSZNIA ÉS HERCEGOVINA STABILIZÁCIÓS ÉS TÁRSULÁSI MEGÁLLAPODÁS

            Multidiszciplináris albizottsági struktúra

                     Cím

                     Tárgyalt kérdések

                     STM cikk

                                 1.

                                 Kereskedelem, ipar, vámügy és adózás

                     Az áruk szabad mozgása

                     18. cikk

                     Ipari termékek

                     19–23. cikk,

                     Kereskedelmi kérdések

                     32–46. cikk,

                     Szabványosítás, metrológia, akkreditáció, hitelesítés, megfelelőségértékelés és piacfelügyelet

                     75. cikk

                     Ipari együttműködés

                     92. cikk

                     Kkv-k

                     93. cikk

                     Turizmus

                     94. cikk

                     Vámok

                     97. cikk

                     Adózás

                     98. cikk

                     Származási szabályok

                     2. jegyzőkönyv

                     Vámügyi kérdésekben való közigazgatási segítségnyújtás

                     5. jegyzőkönyv

                                 2.

                                 Mezőgazdaság és halászat

                     Mezőgazdasági termékek széles értelemben (sensu lato)

                     24., 26.(1), 26.(2), 29., 30. és 33. cikk

                     Mezőgazdasági termékek szűkebb értelemben (sensu stricto)

                     27.(1) és (2), valamint 27.(4)

                     Halászati termékek

                     26. és 28. cikk

                     Feldolgozott mezőgazdasági termékek

                     25. cikk, 1. jegyzőkönyv

                     Bor

                     27.(5) cikk és 7. jegyzőkönyv

                     A mezőgazdasági és halászati termékekre, valamint bortól és szeszes italoktól különböző élelmiszerekre vonatkozó földrajzi jelzés oltalma

                     31. cikk

                     Mezőgazdaság és az agráripari ágazat, állat- és növényegészségügyi kérdések

                     95. cikk

                     Halászati együttműködés

                     96. cikk

                     Élelmiszer-biztonság

                     95. cikk

                                 3.

                                 Belső piac és verseny

                     Letelepedési jog

                     50–56. cikk,

                     Szolgáltatásnyújtás

                     57–59. cikk,

                     Az STM V. címével kapcsolatos egyéb kérdések

                     63–69. cikk,

                     A jogszabályok közelítése és jogérvényesítés

                     70. cikk

                     Verseny

                     71–72. cikk,
                     4. jegyzőkönyv

                     Szellemi, ipari és kereskedelmi tulajdonjogok

                     73. cikk

                     Közbeszerzés

                     74. cikk

                     Banki, biztosítási és egyéb pénzügyi szolgáltatások

                     89. cikk

                     Fogyasztóvédelem

                     76. cikk

                     Közegészségügy

                                 4.

                                 Gazdasági és pénzügyi kérdések, statisztika

                     Tőkemozgások és fizetési műveletek

                     60–62. cikk,

                     Gazdaságpolitika

                     87. cikk

                     Statisztikai együttműködés

                     88. cikk

                     Beruházásfejlesztés és -védelem

                     91. cikk

                     Pénzügyi együttműködés

                     112–114. cikk,

                                 5.

                                 Jogérvényesülés, szabadság és biztonság

                     Igazságszolgáltatás és alapvető jogok, a megkülönböztetés elleni küzdelemmel együtt

                     78. cikk

                     Rendőrségi együttműködés és igazságügyi együttműködés

                     78. cikk

                     Jogállamiság

                     78. cikk

                     Adatvédelem

                     79. cikk

                     Vízum, határellenőrzés, menekültügy és migráció

                     80. cikk

                     Illegális bevándorlás és visszafogadás

                     81. cikk

                     Pénzmosás

                     82. cikk

                     Kábítószerek

                     83. cikk

                     Terrorizmus elleni küzdelem

                     85. cikk

                     Bűnözés és egyéb illegális tevékenységek

                     84. cikk

                                 6.

                                 Innováció, információs társadalom és társadalompolitika

                     A munkavállalók mozgása

                     47–49. cikk,

                     Munkafeltételek és esélyegyenlőség

                     77. cikk

                     Társadalmi együttműködés

                     99. cikk

                     Oktatás és szakképzés

                     100. cikk

                     Kulturális együttműködés

                     101. cikk

                     Információ, kommunikáció

                     105. cikk

                     Audiovizuális együttműködés

                     102. cikk

                     Elektronikus kommunikációs hálózatok és szolgáltatások

                     104. cikk

                     Információs társadalom

                     103. cikk

                     Kutatás és technológiafejlesztés

                     109. cikk

                                 7.

                                 Közlekedés, energia, környezetvédelem és regionális fejlesztés (1)

                     Szállítás

                     53., 59., 106. cikk és 3. jegyzőkönyv

                     Energia

                     107. cikk

                     Nukleáris biztonság

                     107. cikk

                     Környezetvédelem

                     108. cikk

                     Éghajlatváltozás

                     108. cikk

                     Polgári védelem

                     108. cikk

                     Regionális és helyi fejlesztés

                     110.

            A különleges munkacsoportok struktúrája

                     Cím

                     Tárgyalt kérdések

                     STM cikk

                     A közigazgatás reformjával foglalkozó különleges munkacsoport

                     A közigazgatás reformja

                     VI. cím – Jogszabályok közelítése és jogérvényesítés, 70. cikk, valamint VII. cím – Jogérvényesülés, szabadság és biztonság, 78. cikk, 111. cikk

         II. MELLÉKLET
         Az EU–Bosznia és Hercegovina albizottságok és különleges munkacsoportok hatáskörének meghatározása

            Összetétel és elnökség

         Az albizottságok és a közigazgatás reformjával foglalkozó különleges munkacsoport az Európai Bizottság és Bosznia és Hercegovina kormányának képviselőiből áll. Az albizottságokban és a közigazgatás reformjával foglalkozó különleges munkacsoportban a két fél felváltva elnököl. A tagállamokat tájékoztatják és meghívják az albizottságok és a közigazgatás reformjával foglalkozó különleges munkacsoport üléseire.

            Titkárság

         Az egyes albizottságok és a közigazgatás reformjával foglalkozó különleges munkacsoport titkárságát az Európai Bizottság egy tisztviselője, valamint Bosznia és Hercegovina kormányának egy tisztviselője közösen alkotja.
         Az albizottságokat és a közigazgatás reformjával foglalkozó különleges munkacsoportot érintő minden közleményt el kell juttatni az érintett albizottság titkárainak.

            Ülések

         Az albizottságok és a közigazgatás reformjával foglalkozó különleges munkacsoport a felek megegyezésével akkor üléseznek, ha a körülmények úgy kívánják. Az albizottságok és a közigazgatás reformjával foglalkozó különleges munkacsoport valamennyi ülését a felek által meghatározott helyszínen és időpontban tartják.
         Mindkét fél egyetértésével az albizottságok és a közigazgatás reformjával foglalkozó különleges munkacsoport felkérhetnek szakértőket arra, hogy adott témában információnyújtás céljából részt vegyenek az ülésen.

            Napirend és kísérő dokumentumok

         Az elnök és a titkárok minden ülésre az ülés megkezdése előtt legalább 30 nappal ideiglenes napirendet készítenek.
         Az ideiglenes napirendre azok a pontok kerülnek fel, amelyek esetében a napirendre történő felvételre irányuló kérést a titkárok az ülés előtt legalább 35 nappal megkapták.
         Az egyes ülésekre vonatkozó ideiglenes napirend elfogadását követően, de legkésőbb az ülés kezdetét megelőzően 10 munkanappal Bosznia és Hercegovina titkára benyújtja az Európai Bizottság titkárának az elfogadott ideiglenes napirendhez kapcsolódó, szükséges írásbeli dokumentumokat.
         A (3) bekezdésben megjelölt határidő elmulasztása esetén az ülést további értesítés nélkül automatikusan törölni kell.

            Témák

         Az albizottságok a multidiszciplináris albizottsági struktúrában felsorolt témakörök alapján vitatják meg az STM különböző területeivel kapcsolatos kérdéseket. A jogszabályok közelítése, alkalmazása és végrehajtása tekintetében elért fejlődést valamennyi témakörön belül felmérik. Az albizottságok megvizsgálják a megfelelő ágazatokban esetlegesen felmerülő problémákat, és ajánlásokat tesznek a lehetséges intézkedésekre.
         Az albizottságok a közösségi vívmányok további értelmezésének fórumául is szolgálnak, valamint megvizsgálják a Bosznia és Hercegovina által az STM-ben tett kötelezettségvállalásokkal összhangban a közösségi vívmányoknak való megfelelésben elért előrelépést.
         A közigazgatás reformjával foglalkozó különleges munkacsoport megvitatja a közigazgatás reformjával kapcsolatos kérdéseket, és javaslatot tesz a lehetséges következő intézkedésekre.

            Jegyzőkönyv

         Minden ülésről jegyzőkönyv készül, amelyet az ülést követően el kell fogadni. Az albizottság vagy a közigazgatás reformjával foglalkozó különleges munkacsoport titkára a jegyzőkönyv egy másolatát eljuttatja a bizottság titkárának.

            Nyilvánosság

         Eltérő határozat hiányában az albizottságok és a közigazgatás reformjával foglalkozó különleges munkacsoport ülései nem nyilvánosak.

         (1)  Az STM 3. jegyzőkönyvének alkalmazása céljából ez az albizottság mint az e jegyzőkönyv 21. cikkében említett különleges albizottság fog működni.


title: 2011/209/EU: A Tanács határozata ( 2011. február 28. ) az Európai Unió és az Amerikai Egyesült Államok közötti NAT-I-9406 együttműködési megállapodás Európai Unió nevében történő aláírásáról és ideiglenes alkalmazásáról

text:
               5.4.2011

               HU

               Az Európai Unió Hivatalos Lapja

               L 89/1

         A TANÁCS HATÁROZATA
   (2011. február 28.)
   az Európai Unió és az Amerikai Egyesült Államok közötti NAT-I-9406 együttműködési megállapodás Európai Unió nevében történő aláírásáról és ideiglenes alkalmazásáról
   (2011/209/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (5) bekezdésével,
   tekintettel az Európai Bizottság javaslatára,
   mivel:

               (1)

               A Bizottság az Európai Unió nevében tárgyalásokat folytatott az Amerikai Egyesült Államokkal egy, az Amerikai Egyesült Államok és az Európai Unió közötti, polgári repüléssel kapcsolatos kutatásról és fejlesztésről szóló NAT-I-9406 együttműködési megállapodásról (a továbbiakban: a megállapodás) és annak a SESAR-NEXTGEN globális interoperabilitása terén folytatandó együttműködést taglaló 1. mellékletéről, a tárgyalások megkezdésére felhatalmazó 2009. október 9-i tanácsi határozattal összhangban.

               (2)

               A felek 2010. június 18-án parafálták a megállapodást és az 1. mellékletet.

               (3)

               A megállapodást és az 1. mellékletet – a megállapodás létrejöttére vonatkozó eljárás befejezésétől függően – indokolt aláírni és ideiglenesen alkalmazni.

               (4)

               Eljárási szabályokat szükséges megállapítani a megállapodással létrehozott közös bizottságban való uniós részvételt, a vitás kérdések rendezését, valamint a megállapodás mellékleteinek és függelékeinek megszűnését illetően,

         ELFOGADTA EZT A HATÁROZATOT:
   1. cikk
   A Tanács az Európai Unió nevében jóváhagyja az Amerikai Egyesült Államok és az Európai Unió közötti NAT-I-9406 együttműködési megállapodásnak és az 1. mellékletének aláírását, figyelemmel a megállapodás létrejöttére.
   A megállapodás és az 1. melléklet szövege e határozat melléklete tartalmazza.
   2. cikk
   A Tanács elnöke meghatalmazást kap arra, hogy kijelölje az Európai Unió nevében e megállapodás és 1. melléklete aláírására jogosult személyt vagy személyeket.
   3. cikk
   A megállapodást az aláírásának napjától annak hatálybalépéséig az Unió ideiglenesen alkalmazza.
   4. cikk
   (1)   Az Uniót a megállapodás III. cikke értelmében létrehozott közös bizottságban a tagállamok képviselőinek segítsévégel a Bizottság képviseli.
   (2)   A Bizottság, a Tanács által kijelölt különbizottsággal konzultálva, meghatározza az Unió által a közös bizottságban képviselendő álláspontot, többek között az alábbiak tekintetében:

               a)

               a megállapodáshoz tartozó további mellékletek és függelékek elfogadása;

               b)

               a megállapodáshoz tartozó mellékletek és függelékek módosításainak elfogadása.

         5. cikk
   A Bizottság végrehajthatja a megállapodás II. cikke B. pontjának, valamint IV., V., VII. és VIII. cikkének megfelelő valamennyi szükséges intézkedést.
   6. cikk
   Az Uniót a megállapodás XI. cikke szerinti konzultációkon a Bizottság képviseli.
   7. cikk
   A Bizottság rendszeresen tájékoztatja a Tanácsot a megállapodás végrehajtásáról.

      Kelt Brüsszelben, 2011. február 28-án.

            a Tanács részéről

            az elnök

         FELLEGI T.

    ---documentbreak---

               5.4.2011

               HU

               Az Európai Unió Hivatalos Lapja

               L 89/3

         FORDÍTÁS
   EGYÜTTMŰKÖDÉSI MEGÁLLAPODÁS
   NAT-I-9406 az Amerikai Egyesült Államok és az Európai Unió között

   MIVEL az Amerikai Egyesült Államok és az Európai Unió közös céljának tekinti a polgári repüléssel kapcsolatos kutatás és fejlesztés terén az együttműködés támogatását és előmozdítását; és
   MIVEL az ilyen irányú együttműködés mind az Európai Unióban, mind az Amerikai Egyesült Államokban ösztönzést ad a polgári repüléstechnikai és repülésbiztonsági fejlesztéseknek;
   EZÉRT az Európai Unió és az Amerikai Egyesült Államok (együttesen: a „felek”, külön-külön: a „fél”) megállapodnak abban, hogy az alábbi feltételek mellett közös programokat hajtanak végre:

      I.   cikk

      Cél

               A.

               Ez az együttműködési megállapodás, annak mellékletei és függelékei (együtt: a „megállapodás”) meghatározzák a polgári repüléssel kapcsolatos kutatás és fejlesztés előmozdítása terén az EU és az USA között kialakítandó kölcsönös együttműködés feltételeit. Teljesítéséhez a felek – erre a célra elkülönített pénzügyi és egyéb szükséges források rendelkezésre állásának függvényében – személyi és egyéb erőforrásokat, valamint más kapcsolódó szolgáltatásokat biztosíthatnak a megállapodás mellékleteiben és függelékeiben előirányzott együttműködéshez szükséges mértékig.

               B.

               A megállapodás célkitűzései az alábbiakban felsorolt területeken folytatott együttműködés révén teljesíthetők:

                           1.

                           programokkal, projektekkel, kutatási eredményekkel vagy szakmai publikációkkal kapcsolatos információcsere;

                           2.

                           közös elemzések végrehajtása;

                           3.

                           kutatási és fejlesztési programok és projektek koordinálása és együttes végrehajtása;

                           4.

                           tudományos és műszaki munkatársak cseréje;

                           5.

                           kutatási tevékenységek és kompatibilitási vizsgálatok végrehajtásához szükséges konkrét berendezések, szoftverek és rendszerek cseréje;

                           6.

                           szimpóziumok és konferenciák közös szervezése; és

                           7.

                           kölcsönösségen alapuló egyeztetés a megfelelő nemzetközi testületekben kialakítandó összehangolt fellépéshez.

               C.

               Az alkalmazandó törvényekkel, rendeletekkel, szabályzatokkal és azok esetleges módosításaival és kiegészítéseivel összhangban a felek a lehető legnagyobb mértékben előmozdítják a résztvevők e megállapodás alapján végzett együttműködési tevékenységekbe történő bevonását annak érdekében, hogy egymással arányban álló lehetőségeket nyújtsanak a tudományos és technológiai kutatási és fejlesztési tevékenységekben való részvételhez. A felek az alábbi elvekkel összhangban vonják be a résztvevőket a viszonossági alapon folytatott együttműködésbe:

                           1.

                           kölcsönös előnyök;

                           2.

                           egymással arányban álló lehetőségek együttműködést igénylő tevékenységek folytatására;

                           3.

                           méltányos és tisztességes elbánás;

                           4.

                           az együttműködési tevékenységeket vélhetően érintő információk kellő időben történő cseréje; és

                           5.

                           átláthatóság.

               D.

               Az együttműködésen alapuló, említett tevékenységeket a II. cikkben meghatározott mellékletek és függelékek szerint kell lefolytatni.

      II.   cikk

      Végrehajtás

               A.

               Ezt a megállapodást az annak részét alkotó egyedi mellékletek és függelékek útján kell végrehajtani. Az említett mellékletek és függelékek meghatározzák, a helyzettől függően, egy adott területen vagy cél érdekében folytatandó együttműködés jellegét és tartamát, a szellemi tulajdon, a felelősség, a finanszírozás és a költségfelosztás kezelését, valamint más lényeges kérdéseket. Hacsak a felek kifejezetten másként nem rendelkeznek, amennyiben a mellékletek vagy függelékek bármely rendelkezése nem egyeztethető össze a megállapodás vonatkozó rendelkezéseivel, a megállapodás rendelkezései az irányadók.

               B.

               Az Amerikai Egyesült Államok és az Európai Unió képviselői rendszeres időközönként találkoznak, hogy

                           1.

                           együttműködésen alapuló új tevékenységek lehetőségéről egyeztessenek; és

                           2.

                           áttekintsék a megállapodás melléklete vagy függeléke értelmében folytatott tevékenységek alakulását.

               C.

               Az e megállapodás szerinti együttműködési tevékenységek összehangolása és előmozdítása az Amerikai Egyesült Államok kormánya nevében a szövetségi légügyi hatóság (Federal Aviation Administration), az Európai Unió nevében az Európai Bizottság által történik.

               D.

               A megállapodással kapcsolatos koordináció és irányítás céljából kijelölt hivatalok, amelyekhez a megállapodás értelmében nyújtott szolgáltatások iránti összes kérelmet intézni lehet, a következők:

                           1.

                           Az Amerikai Egyesült Államokban:

                                       Federal Aviation Administration (Szövetségi Légügyi Hatóság)

                                       Office of International Aviation (Nemzetközi Légügyi Hivatal)

                                       Wilbur Wright Bldg., 6th Floor, East

                                       600 Independence Ave., S.W.

                                       Washington, D.C.

                                       20591 – USA

                                       Telefon: +1 2023858900

                                       Fax: +1 2022675032

                           2.

                           Az Európai Unióban:

                                       European Commission (Európai Bizottság)

                                       Directorate-General for Mobility and Transport (Mobilitáspolitikai és Közlekedési Főigazgatóság)

                                       Directorate for Air Transport

                                       1040 Brüsszel – Belgium

                                       Telefon: +32 22968430

                                       Fax: +32 22968353

               E.

               A konkrét tevékenységekkel kapcsolatos technikai kapcsolattartás módját a megállapodás mellékleteiben és függelékeiben ismertetetteknek megfelelően kell rögzíteni.

      III.   cikk

      Vezetés

               A.

               A felek e megállapodással közös bizottságot állítanak fel, amely a megállapodás hatékony működésének biztosításáért felel, és a végrehajtás hatékonyságának értékelése céljából rendszeres időközönként ülésezik.

               B.

               A közös bizottság tagjai:

                           1.

                           az Amerikai Egyesült Államok részéről a szövetségi légügyi hatóság képviselője (Federal Aviation Administration, FAA, társelnök); és

                           2.

                           az Európai Unió részéről az Európai Bizottság képviselője (társelnök), akinek a munkáját az Európai Unió tagállamainak képviselői segítik.

               C.

               A közös bizottság ad hoc jelleggel meghívhat adott területen jártas szakértőket. A közös bizottság szakmai munkacsoportokat hozhat létre, figyelemmel kísérheti azok működését, valamint a megállapodás meghatározott mellékletei és függelékei értelmében létrehozott bizottságok és csoportok munkáját. A közös bizottság belső irányítási eljárásokat dolgoz ki és fogad el.

               D.

               A közös bizottság a tagságát alkotó két fél konszenzusa birtokában hozza meg összes határozatát. E határozatokat írásban rögzíti, a felek közös bizottságbeli képviselői pedig azokat aláírásukkal megerősítik.

               E.

               A közös bizottság e megállapodás, annak mellékletei és függelékei működésével kapcsolatos bármilyen ügyet tárgyalhat. Különösen a következők tartoznak a felelősségi körébe:

                           1.

                           fórumot biztosít a megállapodás, annak mellékletei és függelékei alkalmazási körébe tartozó, alábbi témákkal kapcsolatos egyeztetéshez:

                                       a)

                                       e megállapodás, annak mellékletei és függelékei végrehajtását érintő változások és az esetlegesen felmerülő kérdések;

                                       b)

                                       egységes megközelítés új technológiák és eljárások bevezetéséhez, kutatási és értékelési programokhoz és egyéb, közös érdekű területekhez; és

                                       c)

                                       az egyes felek rendelet- és jogszabálytervezetei, amelyek a másik fél érdekeit érinthetik a megállapodás, annak mellékletei és függelékei alkalmazási körén belül;

                           2.

                           adott esetben további mellékleteket és függelékeket fogad el a megállapodáshoz;

                           3.

                           adott esetben további módosításokat fogad el a megállapodás mellékleteihez és függelékeihez; és

                           4.

                           adott esetben javaslatot terjeszt elő a feleknek e megállapodás más jellegű módosítására vonatkozóan.

      IV.   cikk

      Személyzeti csere

   A felek a megállapodás mellékleteiben és függelékeiben ismertetett tevékenységek végrehajtásához egymás műszaki személyzetét is igénybe vehetik. Minden ilyen cserét e megállapodásban, valamint annak mellékleteiben és függelékeiben meghatározott feltételek szerint kell lebonyolítani. A felek által elcserélt műszaki személyzetnek a mellékletben vagy a függelékben meghatározott munkát kell elvégeznie. Közös megegyezés alapján a műszaki személyzet jöhet az Egyesült Államokból vagy az Európai Unió ügynökségeiből vagy szerződéses vállalkozóitól.

      V.   cikk

      A berendezések kölcsönzésére vonatkozó rendelkezések

   E megállapodás mellékletében vagy függelékében foglaltaknak megfelelően az egyik fél (a továbbiakban: kölcsönadó fél) berendezést kölcsönözhet a másik félnek (a továbbiakban: kölcsönvevő fél). Hacsak egy melléklet vagy függelék erről másképpen nem rendelkezik, az alábbi általános szabályok vonatkoznak minden berendezéskölcsönzésre:

               A.

               A kölcsönzött berendezés értékét a kölcsönadó fél határozza meg.

               B.

               A kölcsönvevő félnek a berendezést a kölcsönbe adónak a felek által a mellékletben vagy függelékben megjelölt létesítményén kell őrznie és birtokolnia. A berendezés mindaddig a kölcsönvevő fél birtokában és őrzése alatt marad, amíg az alábbi H. pontnak megfelelően vissza nem kerül a kölcsönadó félhez.

               C.

               A kölcsönvevő fél saját költségén szállíttatja át a kölcsönzött berendezéseket a felek által a mellékletben vagy függelékben megjelölt létesítményre.

               D.

               A felek együttműködnek egymással a kölcsönzött berendezések szállításához szükséges kiviteli engedélyek és egyéb dokumentumok rendelkezésre bocsátása érdekében.

               E.

               A kölcsönvevő fél felelőssége üzembe helyezni a kölcsönzött berendezéseket a felek által a mellékletben vagy függelékben megjelölt létesítményen. A kölcsönadó fél igény szerint segítséget nyújt a kölcsönvevő félnek a berendezés üzembe helyezéséhez a felek által egyeztetett feltételek mellett.

               F.

               A kölcsön tartama alatt a kölcsönvevő fél a berendezést megfelelő állapotban üzemelteti és tartja, gondoskodik annak folyamatos működőképességéről, valamint lehetővé teszi, hogy azt a kölcsöndó fél bármely ésszerű időpontban ellenőrizhesse.

               G.

               A kölcsönadó fél segítséget nyújt a kölcsönvevő félnek azon általános cikkek és speciális alkatrészek beszerzési forrásának azonosításához, amelyekhez a kölcsönvevő fél közvetlenül nem tud hozzájutni.

               H.

               E megállapodás vagy a vonatkozó melléklet vagy függelék megszűnésekor vagy lejártakor, illetve amikor a berendezés hazsnálata befejeződött, a kölcsönvevő fél saját költségén visszajuttatja azt a kölcsönadó félnek.

               I.

               Amennyiben az e megállapodás szerint kölcsönzött, a kölcsönvevő fél birtokában vagy őrzése alatt lévő berendezés elvész vagy károsodik, a kölcsönvevő fél a kölcsönadó fél igényeinek megfelelően vagy megjavítja azt, vagy az elveszett vagy károsodott berendezés (a fenti A. pont szerint a kölcsönadó fél által meghatározott) értékét megtéríti a kölcsönadót félnek.

               J.

               Az e megállapodás értelmében kölcsönzött berendezéseket kizárólag kutatási, fejlesztési és hitelesítési célokra lehet rendelkezésre bocsátani, aktív polgári repülési vagy egyéb üzemeltetési célokra semmilyen körülmények között nem használhatók.

               K.

               A technológiák, berendezések és egyéb cikkek e megállapodás szerint végrehajtott cseréjére a felek alkalmazandó jogszabályai és szabályzatai érvényesek.

      VI.   cikk

      Finanszírozás

               A.

               Hacsak a megállapodás valamely melléklete vagy függeléke másképp nem rendelkezik, mindkét fél maga viseli a jelen megállapodásnak megfelelően végrehajtott tevékenységekkel összefüggésben felmerülő költségeit.

               B.

               A megállapodást ezen együttműködési program azonosítása érdekében az Egyesült Államok látta el a NAT-I-9406 számmal, és a megállapodással kapcsolatos minden levelezésben erre a számra kell hivatkozni.

      VII.   cikk

      Információk kiadása

               A.

               Hacsak arra alkalmazandó jogszabály nem kötelez vagy arról a felek előzetesen írásban meg nem állapodnak, a felek egyike sem hozhat harmadik felek tudomására semmilyen ezen megállapodásba, annak mellékleteibe vagy függelékeibe foglalt feladatra, vagy ezen megállapodás, annak mellékletei vagy függelékei értelmében egyeztetett programra vonatkozó információt vagy anyagot, kivéve i. ezen feladatok elvégzésével vagy a programokkal megbízott vállalkozóknak vagy alvállalkozóknak, a szóban forgó feladatok vagy programok végrehajtásához szükséges mértékig, illetve ii. a felek egyéb kormányzati hatóságainak.

               B.

               Ha a felek egyike úgy ítéli meg, hogy jogszabályi vagy rendeleti kötelezettségekből adódóan bizonyosan vagy valószínűsíthetően nem tudja betartani ezen cikk titoktartási rendelkezéseit, erről haladéktalanul és az információk kiadása előtt tájékoztatja a másik felet. A felek a megfelelő lépések meghatározása céljából ezt követően konzultálnak egymással.

      VIII.   cikk

      Szellemi tulajdonjogok

               A.

               Az a fél, amely a megállapodás mellékleteiben vagy függelékeiben foglalt feltételeknek megfelelően szellemi tulajdont (azaz ezen megállapodás alkalmazásában az adathordozó vagy média formátumától függetlenül elemzéseket, jelentéseket, adatbázisokat, szoftvereket, know-how-t, műszaki vagy kereskedelmi szempontból érzékeny információkat, adatokat, feljegyzéseket, kapcsolódó dokumentációt és anyagokat) bocsát a másik fél rendelkezésére, a rendelkezésre bocsátás időpontjában fennálló jogállásnak megfelelően az átadott szellemi tulajdonhoz kapcsolódó tulajdonosi jogok birtokosa marad. Ezen megállapodás mellékletének vagy függelékének megfelelően dokumentumokat vagy egyéb szellemi tulajdont rendelkezésre bocsátó fél az adott helyzetnek megfelelően köteles egyértelműen ellátni a dokumentumot vagy az egyéb szellemi tulajdont „bizalmas”, „jogvédett” vagy „üzleti titok” megjelöléssel.

               B.

               Hacsak arról e megállapodás valamely melléklete vagy függeléke másképp nem rendelkezik, az egyik fél szellemi tulajdonát átvevő másik fél:

                           1.

                           a másik féltől történő átvétellel nem szerez tulajdonosi jogokat a szellemi tulajdon felett; és

                           2.

                           a megállapodás valamely mellékletével vagy függelékével kapcsolatos program végrehajtásával megbízott vállalkozók vagy alvállalkozók kivételével más harmadik felet nem tájékoztat a szellemi tulajdonról a másik fél előzetes írásbeli hozzájárulása nélkül. Ha egy fél információkat ad ki a programban részt vevő vállalkozók vagy alvállalkozók számára, akkor azt a következő feltételek mellett teheti meg:

                                       a)

                                       a vállalkozók vagy alvállalkozók számára a szellemi tulajdon használatát a vonatkozó mellékletben vagy függelékben meghatározott célokra korlátozza; és

                                       b)

                                       megtiltja a vállalkozók vagy alvállalkozók számára a szellemi tulajdon harmadik felekkel való további megosztását, hacsak ahhoz a másik fél előzetesen írásban hozzá nem járult.

               C.

               Hacsak arról e megállapodás vonatkozó melléklete vagy függeléke másképp nem rendelkezik, a felek által a megállapodással, illetve annak mellékleteivel vagy függelékeivel összefüggésben, közösen létrehozott szellemi tulajdon feletti tulajdonjog megoszlik a felek között.

                           1.

                           A felek mindegyike nem kizárólagos, visszavonhatatlan jogokkal rendelkezik minden országban az említett szellemi tulajdon reprodukciójára, további alkotásokhoz való felhasználására, nyilvános terjesztésére és fordítására vonatkozóan azzal a feltétellel, hogy az említett reprodukció, felhasználás, terjesztés vagy fordítás a másik fél szellemi tulajdonjogának védelmét nem befolyásolja. A nyilvános terjesztést megelőzően az egyes feleknek vagy végrehajtó hatóságaiknak joguk van ellenőrizni a fordításokat.

                           2.

                           A tudományos és szakmai folyóiratokban megjelent cikkek nyilvánosan közzétett összes példányán, valamint az ezen megállapodás, illetve annak mellékletei és függelékei értelmében folytatott együttműködés nyomán közvetlenül létrejövő, nem jogvédett tudományos jelentésekben és könyvekben fel kell tüntetni a szerzők nevét, hacsak kifejezetten nem kérik nevük elhagyását.

               D.

               Amennyiben a felek egyike nem ért egyet a másik fél által ezen megállapodás, illetve annak mellékletei vagy függelékei szerint egy adott dokumentum vagy más szellemi tulajdon kapcsán meghatározott „bizalmas”, „jogvédett” vagy „üzleti titok” minősítéssel, akkor a kifogást emelő fél konzultációt kezdeményez a másik féllel a kérdés rendezésére. A konzultációkra a közös bizottság üléseinek alkalmával, illetve a megállapodás mellékletei vagy függelékei értelmében létrehozott egyéb bizottságok ülésein kerülhet sor.

      IX.   cikk

      Mentesség és felelősség

               A.

               A felek e megállapodás szerinti tevékenységekkel összefüggő mentességi és kötelmi kérdésekkel a vonatkozó mellékleteiben és függelékeiben a szükséges mértékben foglalkoznak.

               B.

               A felek megállapodnak abban, hogy e megállapodás, illetve annak mellékletei és függelékei szerint vállalt tevékenységeket kellő szakmai gondossággal hajtják végre, és megtesznek minden ésszerű erőfeszítést a harmadik feleket érintő, lehetséges kockázatok minimalizálása, valamint az összes biztonsági és felügyeleti követelmény betartása érdekében.

      X.   cikk

      Módosítások

               A.

               A felek e megállapodást, annak mellékleteit és függelékeit módosíthatják. A módosítás részleteit mindkét fél által aláírt, írásos megállapodással kell dokumentálnia a feleknek.

               B.

               A közös bizottság által elfogadott, a megállapodást, illetve annak mellékleteit vagy függelékeit érintő módosítások a közös bizottságnak az e megállapodás III. cikkének D. pontja alapján hozott, a felek nevében a közös bizottság társelnökei által aláírt határozatával lépnek hatályba.

      XI.   cikk

      A viták rendezése

   A felek a megállapodásnak, annak mellékleteinek vagy függelékeinek értelmezésével vagy alkalmazásával kapcsolatos minden vitás kérdést a felek közötti konzultáció útján rendeznek. A felek a felmerült vitával nem fordulnak nemzetközi bírósághoz vagy harmadik félhez.

      XII.   cikk

      Hatálybalépés és megszűnés

               A.

               Ez a megállapodás a hatálybalépéséig az aláírás időpontjától kezdve ideiglenesen alkalmazandó.

               B.

               Ez a megállapodás azon a napon lép hatályba, amelyen a felek írásban értesítették egymást arról, hogy a megállapodás hatálybalépéséhez szükséges belső eljárásaik lezárultak, és megszűnéséig hatályban marad.

               C.

               A megállapodás hatálybalépését követően a közös bizottság által elfogadott bármely külön melléklet vagy függelék a közös bizottságnak az e megállapodás III. cikkének D. pontja alapján hozott, a felek nevében a közös bizottság társelnökei által aláírt határozatával lép hatályba.

               D.

               E megállapodást, annak mellékleteit vagy függelékeit bármelyik fél hatvan (60) napos felmondási idővel, bármikor írásban megszüntetheti. A megállapodás megszűnése nem érinti a feleknek az V., VII., VIII. és IX. cikk szerinti jogait és kötelezettségeit. E megállapodás, illetve mellékletei és függelékei megszűnését követően mindkét félnek százhúsz (120) nap áll rendelkezésére tevékenységeinek lezárására. E megállapodás megszűnésével a felek által e megállapodásnak megfelelően létrehozott összes melléklet és függelék is megszűnik.

      XIII.   cikk

      Felhatalmazás

   Az Egyesült Államok és az Európai Unió az erre hitelesen felhatalmazott képviselőik aláírásával elfogadják e megállapodás rendelkezéseit.

      Kelt Budapesten, a kétezer-tizenegyedik év március havának harmadik napján.

            az Amerikai Egyesült Államok részéről

            az Európai Unió részéről

   1. MELLÉKLET
   AZ ALÁBBI DOKUMENTUMHOZ: EGYÜTTMŰKÖDÉSI MEGÁLLAPODÁS NAT-I-9406 AZ AMERIKAI EGYESÜLT ÁLLAMOK ÉS AZ EURÓPAI UNIÓ KÖZÖTT A SESAR ÉS A NEXTGEN GLOBÁLIS INTEROPERABILITÁSÁT SZOLGÁLÓ EGYÜTTMŰKÖDÉSRŐL
   MIVEL a SESAR és a NextGen az Európai Uniónak és az Amerikai Egyesült Államoknak a légiforgalmi szolgáltatási rendszerek új generációinak kifejlesztésére irányuló programja;
   MIVEL a 2007. február 27-i 219/2007/EK tanácsi rendelet a SESAR kidolgozási szakaszának irányítása céljából létrehozta a SESAR közös vállalkozást;
   EZÉRT az Amerikai Egyesült Államok és az Európai Unió (együttesen: a „felek”, külön-külön: a „fél”) megállapodnak a következőkben:

      I.   cikk

      Célkitűzés

   Ezen melléklet célja az Amerikai Egyesült Államok és az Európai Unió között létrejött NAT-I-9406 számú együttműködési megállapodás (a továbbiakban: a megállapodás) végrehajtása a légiforgalmi szolgáltatási rendszerek (ATM) korszerűsítésére a felek által indított NextGen, illetve SESAR program globális interoperabilitásához szükséges együttműködés kialakításának feltételei meghatározásával, figyelembe véve a polgári és a katonai légtérhasználók érdekeit.

      II.   cikk

      Fogalommeghatározások

   E melléklet alkalmazásában „hitelesítés” alatt annak megerősítése értendő, hogy – a kidolgozás teljes ciklusát tekintve – a javasolt megoldás, ezenbelül az elképzelések, rendszerek és eljárások megfelelnek az érdekelt felek igényeinek.

      III.   cikk

      Alapelvek

   A NextGen és a SESAR program keretében, valamint a megállapodás I. cikkének C. pontjában meghatározott elveknek megfelelően a felek:

               A.

               az adott helyzetnek megfelelően lehetővé teszik a másik fél kormányzati szervei és iparági testületei számára a tanácsadó testületekben és ipari kezdeményezésekben való részvételt, összhangban ezen testületek és kezdeményezések szabályzataival és az alkalmazandó törvényekkel és jogszabályokkal;

               B.

               arra törekednek, hogy lehetőséget biztosítsanak egymás iparági érdekeltjei számára a munkaprogramokban való részvételre, valamint a párhuzamos kutatási és fejlesztési programokkal és projektekkel kapcsolatos információkhoz és eredményekhez való hozzáférésre; és

               C.

               a melléklet V. cikke értelmében létrehozott magas szintű bizottságon keresztül – e melléklet csatolmányaiként (a továbbiakban: „csatolmányok”) – kölcsönösen megnevezik azokat a területeket, amelyek konkrét lehetőséget biztosítanak az egyes feleknek az egymás tanácsadó testületeiben, kezdeményezéseiben, kutatási programjaiban és projektjeiben való részvételre, különös tekintettel azokra a területekre, amelyek teret adnak a magas szintű rendszer-meghatározásra, így az interoperabilitás, az architektúra és a műszaki alapkövetelmények meghatározására.

         A magas szintű bizottság figyelemmel kíséri ezen cikk végrehajtását, és szükség szerint módosítja a csatolmányokat.

      IV.   cikk

      Feladatkör

   A.   A feladatkör a globális interoperabilitást szolgáló ATM-kutatásban, -fejlesztésben és -validálásban történő közreműködés. A feladat magában foglalhatja ezen cikk 1–5. pontjában meghatározott tevékenységeket, de nem kizárólag azokra korlátozódik.
   1.   Keresztirányú tevékenységek
   Azon feladatok végrehajtása tekintendő keresztirányú tevékenységnek, amelyek nem kötődnek egy adott üzemeltetési vagy műszaki fejlesztéshez, hanem a SESAR és a NextGen program kölcsönös egymásra utaltságával függenek össze. Ezek a tevékenységek az együttműködés szempontjából különös jelentőséggel bírnak, mivel bármely esetleges szemléletkülönbség messzemenő anyagi következményekkel járhat a harmonizációra és az interoperabilitásra nézve. Ezen a téren a feleknek az alábbiak kezelésére kell törekedniük:

               a)

               üzemeltetési koncepció és menetrend;

               b)

               elkülönítés;

               c)

               menetrendek felállítása, ezenbelül szabványosítás és szabályozás a szinkronizálás elősegítését szem előtt tartva;

               d)

               gazdaságossági tanulmányok (business case) és beruházástervezés;

               e)

               környezet;

               f)

               a technikai erőfeszítések koordinálása az ATM-korszerűsítés terén globálisan és az ICAO keretén belül végrehajtott szabványosítási tevékenységek előmozdítása érdekében;

               g)

               repülőelektronikai menetrendek szinkronizálása és következetessé tétele a légtérhasználók optimális gazdasági hatékonyságának biztosítása érdekében; és

               h)

               a légtérhasználók szemszögéből nézve a zökkenőmentes működést biztosító/fenntartó műszaki és üzemeltetési módosítások koordinált megvalósítása.

         2.   Információkezelés
   Az információkezelés területén a fő hangsúly arra helyeződik, hogy az érdekeltek teljes közösségéhez időben eljusson az ATM-mel kapcsolatos összes pontos és releváns információ, mégpedig zökkenőmentes (interoperábilis), biztonságos, és az együttes határozathozatalt támogató módon. Ezen a téren a feleknek az alábbiakra kell törekedniük:

               a)

               a rendszerszintű információkezelés (SWIM) interoperabilitása;

               b)

               a légügyi információkezelés (AIM) interoperabilitása; és

               c)

               meteorológiai információk cseréje.

         3.   Repülésiút-tervezés
   A repülésiút-tervezés négydimenziós repülésiút-adatok légi/légi és légi/földi cseréjét foglalja magában. Előfeltétele a terminológia és a repülési útra vonatkozó információk meghatározásának és cseréjének mindenkori következetessége, a repülés valamennyi fázisában. Ezen a téren a feleknek az alábbiakra kell törekedniük:

               a)

               A repülési út egységes meghatározása és cseréje;

               b)

               Repüléstervezés és dinamikus repülésterv-frissítés;

               c)

               Légiforgalmi szolgáltatások (ezenbelül repülésiút-integráció és előrejelzés);

               d)

               Pilóta nélküli légijármű-rendszerek (UAS) integrációja az ATM-be; és

               e)

               A SESAR és a NextGen működési koncepcióinak, szolgáltatásmeghatározásainak és alkalmazásainak, ezenbelül a négydimenziós repülésiút-meghatározásnak és adatcsere-formátumnak a közelítése.

         4.   Kommunikáció, navigáció és légtérfelügyelet (CNS) és fedélzeti interoperabilitás
   A CNS és a fedélzeti interoperabilitás kiterjed többek között a fedélzeti felszerelések megtervezésére és a műszakilag kölcsönösen átjárható légi/légi és légi/földi alkalmazások és rendszerek kifejlesztésére. Ezen a téren a feleknek az alábbiakra kell törekedniük:

               a)

               Fedélzeti interoperabilitás, ezenbelül:

                           i.

                           légi járművek összeütközését elhárító fedélzeti rendszer (ACAS);

                           ii.

                           repülőelektronikai menetrend; és

                           iii.

                           légi elkülönítéssegítő rendszerek (ASAS) a légi/légi és légi/földi elkülönítés támogatására.

               b)

               Kommunikáció, ezenbelül:

                           i.

                           adatkapcsolat-szolgáltatások és -technológiák; és

                           ii.

                           rugalmas kommunikációs architektúra.

               c)

               Navigáció, ezenbelül:

                           i.

                           teljesítményalapú navigáció; és

                           ii.

                           globális navigációs műholdrendszerbeli (GNSS) alkalmazások útvonal és megközelítés tekintetében, köztük függőleges irányítással végzett megközelítéshez.

               d)

               Légtérfelügyelet, ezenbelül:

                           i.

                           automatikus alárendelt felügyeleti (ADS) szolgáltatások és technológiák; valamint

                           ii.

                           földi légtérellenőrzés.

         5.   Együttműködésen alapuló projektek
   Az együttműködésen alapuló projektek közé azok az ad hoc projektek tartoznak, amelyekkel kapcsolatban a felek egyetértenek, hogy összehangolt koordinációra és együttműködésre van szükség. Ezen a téren a feleknek az alábbiakra kell törekedniük:

               a)

               Atlanti Kibocsátás-csökkentési Együttműködési Kezdeményezés (AIRE); és

               b)

               fejlesztések az óceáni vagy távol eső területek felett repülő légi járművek figyelemmel kísérését és pozíciókövetését illetően.

         B.   A felek igény szerint, kölcsönösségi alapon, önállóan vagy közösen, egymás tájékoztatására szánt jelentéseket készítenek, melyekben ismertetik a használati koncepciókat, a modelleket, a prototípusokat, az értékeléseket és hitelesítéseket, valamint az ATM műszaki és üzemeltetési aspektusaival összefüggésben végzett összehasonlító tanulmányokat. Az értékeléshez és hitelesítéshez az eszközök széles skálája igénybe vehető, köztük szimulációk és éles próbák is.

      V.   cikk

      Irányítás

   A felek a rendelkezésre álló pénzügyi források függvényében indítanak és irányítanak projekteket és tevékenységeket, és gondoskodnak arról, hogy a munka mindvégig pragmatikus, időszerű és eredményorientált maradjon. Ennek érdekében az alábbi irányítási szintek kialakítására van szükség:

               A.

               Magas szintű bizottság, amelybe tagként egyfelől az Európai Bizottság és adott esetben a munkáját segítő SESAR közös vállalkozás, másfelől a szövetségi légügyi hatóság (FAA) azonos számú résztvevőt delegál.

                           1.

                           A magas szintű bizottságot egy-egy társelnök vezeti az Európai Bizottság és az FAA képviseletében. A magas szintű bizottság évente legalább egy alkalommal ülésezik az alábbi célokból:

                                       a)

                                       a SESAR-NextGen együttműködés nyomon követése;

                                       b)

                                       az elért eredmények értékelése;

                                       c)

                                       határozat az alábbiakban meghatározott koordinációs bizottság által javaslatként előterjesztett új projektek és tevékenységek beindításával kapcsolatban;

                                       d)

                                       határozat e melléklet meglévő függelékeinek módosítására vagy új függelékek beiktatására irányuló javaslatokról, majd azoknak – a megállapodás III. cikke D. pontjának megfelelően – a közös bizottság elé való terjesztése jóváhagyásra;

                                       e)

                                       az alábbiakban meghatározott koordinációs bizottság utasításokkal való ellátása; és

                                       f)

                                       e melléklet III. cikke végrehajtásának figyelemmel kísérése, szükség esetén konzultáció ipari részvételi mechanizmusokról, vagy a felmerült kérdések továbbítása a megállapodás értelmében létrejött közös bizottságnak.

                           2.

                           Saját munkarendjét a magas szintű bizottság hozza létre, határozatait pedig a két társelnök konszenzusával kell meghoznia.

                           3.

                           A magas szintű bizottság a megállapodás III. cikke értelmében létrejött közös bizottságnak tartozik elszámolási kötelezettséggel.

               B.

               A koordinációs bizottság létszáma korlátozott, megfelelő számú tagságát a SESAR közös vállalkozás és az FAA légiforgalmi szervezete delegálja, melyek munkáját szakértők is segíthetik.

                           1.

                           A koordinációs bizottságot egy-egy társelnök vezeti a SESAR közös vállalkozásnak és az FAA légiforgalmi szervezetének a képviseletében. A koordinációs bizottság évente legalább két alkalommal ülésezik az alábbi célokból:

                                       a)

                                       a függelékekben meghatározott, folyamatban lévő közös projektek és tevékenységek alakulásának nyomon követése;

                                       b)

                                       a függelékek hatékony végrehajtásának biztosítása az alábbiakban meghatározott munkacsoportok segítségével;

                                       c)

                                       e melléklet III. cikke hatékony végrehajtásának biztosítása;

                                       d)

                                       jelentések készítése a magas szintű bizottság számára; vagy

                                       e)

                                       javaslatok, köztük e melléklet meglévő függelékeinek módosítására vagy új függelékek beiktatására irányuló javaslatok előterjesztése a magas szintű bizottság felé.

                           2.

                           Saját munkarendjét a koordinációs bizottság hozza létre, határozatait pedig a két társelnök konszenzusával kell meghoznia.

               C.

               A függelékekben ismertetett konkrét projektek vagy tevékenységek végrehajtására munkacsoportok hozhatók létre. Az egyes munkacsoportokban megfelelő számú tag vehet részt, létszámuk korlátozott. A munkacsoportok igény szerinti rendszerességgel üléseznek, tevékenységük során be kell tartaniuk a koordinációs bizottság utasításait, amely felé a rendszeres jelentéstétel kötelezettségével is tartoznak.

      VI.   cikk

      Mentesség és felelősség

   A felek a mellékletben és vonatkozó függelékeiben meghatározott tevékenységekkel összefüggő mentességi és felelősségi kérdésekkel a szükséges mértékben foglalkoznak.

      VII.   cikk

      Végrehajtás

   A.   Az e mellékletben meghatározott összes munkát függelékekben kell részletezni, amelyek hatálybalépésükkor a melléklet szerves részeivé válnak.
   B.   A függelékeket folyamatos számozással kell ellátni, azoknak ismertetniük kell a felek vagy az általuk a munkával megbízott entitások által végrehajtandó feladatokat, megadva a munkavégzés helyszínét és tervezett időtartamát, a végrehajtáshoz szükséges személyi és egyéb forrásokat, a becsült költségeket, illetve a munkával kapcsolatos egyéb releváns információkat.

      VIII.   cikk

      Pénzügyi rendelkezések

   Az e melléklet értelmében végrehajtott feladatok finanszírozása a megállapodás VI. cikke szerint történik.

      IX.   cikk

      Kapcsolattartó pontok

   A.   A megállapodással kapcsolatos koordináció és irányítás céljából kijelölt hivatalok a következők:

               1.

               Az Amerikai Egyesült Államokban:

                           Africa, Europe & Middle East Office, AEU-10

                           Federal Aviation Administration

                           Wilbur Wright Bldg., 6th Floor, East

                           600 Independence Avenue, S.W.

                           Washington, D.C. 20591 –

                           USA

                           Telefon: +1 2023858905

                           Fax: +1 2022675032

               2.

               Az Európai Unióban:

                           Single European Sky and ATC Modernisation Unit

                           Directorate-General for Mobility and Transport

                           Directorate for Air Transport

                           European Commission

                           Rue de Mot 24

                           1040 Brüsszel –

                           Belgium

                           Telefon: +32 22968430

                           Fax: +32 22968353

         B.   A konkrét tevékenységekkel kapcsolatos technikai kapcsolattartás módját az ezen melléklet függelékeiben ismertetetteknek megfelelően kell rögzíteni.

      X.   cikk

      Hatálybalépés és megszűnés

   A.   Ez a melléklet a hatálybalépéséig az aláírás időpontjától kezdve ideiglenesen alkalmazandó.
   B.   Ez a melléklet azon a napon lép hatályba, amelyen a felek írásban értesítették egymást arról, hogy a megállapodás hatálybalépéséhez szükséges belső eljárásaik lezárultak, és mindaddig hatályban marad, amíg a megállapodás XII. cikkének megfelelően a felek meg nem szüntetik. A melléklet megszűnésével a felek által a melléklet részeként elfogadott összes függelék is megszűnik.

      XI.   cikk

      Felhatalmazás

   Az Amerikai Egyesült Államok és az Európai Unió az erre hitelesen felhatalmazott képviselőik aláírásával elfogadják e melléklet rendelkezéseit.

      Kelt Budapesten, a kétezer-tizenegyedik év március havának harmadik napján.

            az Amerikai Egyesült Államok részéről

            az Európai Unió részéről


title: 2014/29/EU: Az Európai Központi Bank határozata ( 2013. augusztus 29. ) az eurobankjegyek kibocsátásáról szóló EKB/2010/29 határozat módosításáról (EKB/2013/27)

text:
               21.1.2014

               HU

               Az Európai Unió Hivatalos Lapja

               L 16/51

      AZ EURÓPAI KÖZPONTI BANK HATÁROZATA

   (2013. augusztus 29.)
   az eurobankjegyek kibocsátásáról szóló EKB/2010/29 határozat módosításáról
   (EKB/2013/27)
   (2014/29/EU)
   AZ EURÓPAI KÖZPONTI BANK KORMÁNYZÓTANÁCSA,
   tekintettel az Európai Unió működéséről szóló szerződésre és különösen annak 128. cikke (1) bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 16. cikkére,
   mivel:

               (1)

               A nemzeti központi bankoknak az Európai Központi Bank tőkejegyzési kulcsában való százalékos részesedéséről szóló, 2013. augusztus 29-i EKB/2013/28 határozat (1) előírja az Európai Központi Bank („EKB”) tőkejegyzési kulcsának (a továbbiakban: a tőkejegyzési kulcs) kiigazítását, és a Központi Bankok Európai Rendszere és az Európai Központi Bank alapokmányának 29.3. cikkével összhangban 2014. január 1-jei hatállyal megállapítja a tőkejegyzési kulcsban az egyes nemzeti központi bankokhoz („NKB”) rendelt súlyokat (a továbbiakban: tőkejegyzésikulcs-súlyok).

               (2)

               Az euro Lettország általi, 2014. január 1-jén történő bevezetéséről szóló, 2013. július 9-i 2013/387/EU tanácsi határozat (2) 1. cikke szerint Lettország a Szerződés 140. cikkének (2) bekezdésével összhangban teljesíti az euro bevezetéséhez szükséges feltételeket, és a 2003. évi csatlakozási okmány (3) 4. cikkében említett, rá vonatkozó eltérés 2014. január 1-jei hatállyal megszűnik.

               (3)

               Az eurobankjegyek kibocsátásáról szóló, 2010. december 13-i EKB/2010/29 határozat (4) 1. cikkének d) pontja a „bankjegyelosztási kulcs” fogalmát a határozat I. mellékletére való hivatkozással határozza meg, amely a 2013. július 1-jétől alkalmazandó bankjegyelosztási kulcsot tartalmazza. Mivel 2014. január 1-jétől új tőkejegyzésikulcs-súlyok érvényesülnek, és Lettország 2014. január 1-jén bevezeti az eurót, a 2014. január 1-jétől alkalmazandó bankjegyelosztási kulcs meghatározásának érdekében az EKB/2010/29 határozatot megfelelően módosítani kell,

         ELFOGADTA EZT A HATÁROZATOT:
   1. cikk
   Módosítás
   (1)   Az EKB/2010/29 határozat 1. cikke d) pontjának utolsó mondata helyébe az alábbi szöveg lép:
   „E határozat I. melléklete határozza meg a 2014. január 1-jétől hatályos bankjegyelosztási kulcsot.”
   (2)   Az EKB/2010/29 határozat I. melléklete helyébe az e határozat mellékletében meghatározott szöveg lép.
   2. cikk
   Hatálybalépés
   Ez a határozat 2014. január 1-jén lép hatályba.

      Kelt Frankfurt am Mainban, 2013. augusztus 29-én.

            az EKB elnöke

         Mario DRAGHI

      (1)  Lásd e Hivatalos Lap 53. oldalát.

      (2)  HL L 195., 2013.7.18., 24. o.

      (3)  A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság csatlakozásának feltételeiről, valamint az Európai Unió alapját képező szerződések kiigazításáról szóló okmány (HL L 236., 2003.9.23., 33. o.)

      (4)  HL L 35., 2011.2.9., 26. o.

      MELLÉKLET

            „I. MELLÉKLET

               BANKJEGYELOSZTÁSI KULCS 2014. JANUÁR 1-JÉTŐL

                        Európai Központi Bank

                        8,0000 %

                        Nationale Bank van België/Banque Nationale de Belgique

                        3,2575 %

                        Deutsche Bundesbank

                        23,6605 %

                        Eesti Pank

                        0,2535 %

                        Banc Ceannais na hÉireann/Central Bank of Ireland

                        1,5260 %

                        Bank of Greece

                        2,6730 %

                        Banco de España

                        11,6230 %

                        Banque de France

                        18,6415 %

                        Banca d’Italia

                        16,1850 %

                        Central Bank of Cyprus

                        0,1990 %

                        Latvijas Banka

                        0,3710 %

                        Banque centrale du Luxembourg

                        0,2670 %

                        Bank Ċentrali ta’ Malta/Central Bank of Malta

                        0,0850 %

                        De Nederlandsche Bank

                        5,2635 %

                        Oesterreichische Nationalbank

                        2,5810 %

                        Banco de Portugal

                        2,2920 %

                        Banka Slovenije

                        0,4540 %

                        Národná banka Slovenska

                        1,0155 %

                        Suomen pankki

                        1,6520 %

                        ÖSSZESEN

                        100,0000 %”


title: A tanács határozata (1986. szeptember 15.) az Európai Gazdasági Közösség és az Izlandi Köztársaság között levélváltás formájában létrejött, a Megállapodás hatálya alá nem tartozó nem mezőgazdasági és feldolgozott mezőgazdasági termékekről szóló megállapodás megkötéséről

text:
Fontos jogi nyilatkozat

|

31986D0554

Hivatalos Lap L 328 , 22/11/1986 o. 0049 - 0049

		A Tanács határozata(1986. szeptember 15.)az Európai Gazdasági Közösség és az Izlandi Köztársaság között levélváltás formájában létrejött, a Megállapodás hatálya alá nem tartozó nem mezőgazdasági és feldolgozott mezőgazdasági termékekről szóló megállapodás megkötéséről(86/554/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre és különösen annak 113. cikkére,tekintettel a Bizottság ajánlására,mivel a Spanyol Királyság és a Portugál Köztársaság a Közösséghez történő csatlakozásának figyelembevétele érdekében jóvá kell hagyni az Európai Gazdasági Közösség és az Izlandi Köztársaság között levélváltás formájában létrejött, a Megállapodás hatálya alá nem tartozó nem mezőgazdasági és feldolgozott mezőgazdasági termékekről szóló megállapodást,A KÖVETKEZŐKÉPPEN HATÁROZOTT:1. cikkAz Európai Gazdasági Közösség és az Izlandi Köztársaság között levélváltás formájában létrejött, a Megállapodás hatálya alá nem tartozó nem mezőgazdasági és feldolgozott mezőgazdasági termékekről szóló megállapodást a Közösség nevében a Tanács jóváhagyja.A levélváltás szövegét csatolták e határozathoz.2. cikkA Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt.Kelt Brüsszelben, 1986. szeptember 15-én.a Tanács részérőlaz elnökG. Howe--------------------------------------------------


title: A Politikai és Biztonsági Bizottság Atalanta/4/2009 határozata ( 2009. május 27. ) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós műveleti parancsnok kinevezéséről

text:
               29.5.2009

               HU

               Az Európai Unió Hivatalos Lapja

               L 132/20

      A POLITIKAI ÉS BIZTONSÁGI BIZOTTSÁG ATALANTA/4/2009 HATÁROZATA

   (2009. május 27.)
   a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós műveleti parancsnok kinevezéséről
   (2009/413/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 25. cikke harmadik bekezdésére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló, 2008. november 10-i 2008/851/KKBP tanácsi együttes fellépésre (1) (Atalanta), és különösen annak 6. cikke (1) bekezdésére,
   mivel:

               (1)

               A 2008/851/KKBP együttes fellépés 3. cikke alapján a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez Philip JONES altengernagyot nevezték ki európai uniós műveleti parancsnokká.

               (2)

               A 2008/851/KKBP együttes fellépés 6. cikkének (1) bekezdése értelmében a Tanács felhatalmazta a Politikai és Biztonsági Bizottságot (PBB), hogy az európai uniós műveleti parancsnok kinevezéséről határozatokat hozzon.

               (3)

               Az Egyesült Királyság bejelentette, hogy Peter HUDSON altengernagy készen áll európai uniós műveleti parancsnokként Philip JONES altengernagy helyébe lépni.

               (4)

               Az Európai Unió Katonai Bizottsága elfogadta ezt a jelölést.

               (5)

               Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 6. cikke értelmében Dánia nem vesz részt az Európai Unió védelmi vonatkozású határozatainak és fellépéseinek kidolgozásában és végrehajtásában,

         A KÖVETKEZŐKÉPPEN HATÁROZOTT:
   1. cikk
   Peter HUDSON altengernagyot európai uniós műveleti parancsnokká nevezik ki a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.
   2. cikk
   Ez a határozat 2009. június 3-án lép hatályba.

      Kelt Brüsszelben, 2009. május 27-én.

            a Politikai és Biztonsági Bizottság részéről

            az elnök

         I. ŠRÁMEK

      (1)  HL L 301., 2008.11.12., 33. o.


title: 2011/638/EU: A Bizottság határozata ( 2011. szeptember 26. ) a 2003/87/EK európai parlamenti és tanácsi irányelv 3e. cikke alapján a légijármű-üzemeltetőknek ingyenesen kiosztandó kibocsátásiegység-mennyiségekhez tartozó referenciaértékekről  EGT-vonatkozású szöveg

text:
               28.9.2011

               HU

               Az Európai Unió Hivatalos Lapja

               L 252/20

         A BIZOTTSÁG HATÁROZATA
   (2011. szeptember 26.)
   a 2003/87/EK európai parlamenti és tanácsi irányelv 3e. cikke alapján a légijármű-üzemeltetőknek ingyenesen kiosztandó kibocsátásiegység-mennyiségekhez tartozó referenciaértékekről
   (EGT-vonatkozású szöveg)
   (2011/638/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 3e. cikke (3) bekezdésének e) pontjára,
   mivel:

               (1)

               Meg szükséges állapítani a 2003/87/EK irányelv 3c. cikkének (1) bekezdésében előírt, 2012. január 1-jétőldecember 31-ig tartó kereskedési időszakra, valamint az említett irányelv 13. cikkének (1) bekezdésében előírt és 3c. cikkének (2) bekezdésében is megemlített, 2013. január 1-jétől2020. december 31-ig tartó kereskedési időszakra a légijármű-üzemeltetőknek ingyenesen kiosztandó kibocsátási egységek mennyiségének megállapítása során figyelembe veendő referenciaértékeket.

               (2)

               A referenciaértékek alapján kiosztandó mennyiségeket a 2020-ig terjedő teljes időszakra rögzíteni kell, és csak abban az esetben szabad tőlük eltérni, ha a 2003/87/EK irányelv 25a. cikke alapján elfogadott aktusok szükségessé teszik utólagos módosításukat.

               (3)

               Annak nyomán, hogy a 2003/87/EK irányelvnek az üvegházhatást okozó gázok kibocsátási egységei Közösségen belüli kereskedelmi rendszerének a légi közlekedésre történő kiterjesztése céljából történő módosításáról szóló, 2008. november 19-i 2008/101/EK európai parlamenti és tanácsi irányelvet (2) az Európai Gazdasági Térségről szóló megállapodás XX. mellékletének (Környezet) módosításáról szóló, 2011. április 1-jei 6/2011 EGT vegyes bizottsági határozat (3) az Európai Gazdasági Térségről szóló megállapodás (EGT-megállapodás) részévé tette, a referenciaértékeket az EGT teljes egészében alkalmazni kell.

               (4)

               Ennek megfelelően a referenciaérték megállapítása során az Európai Gazdasági Térségről szóló megállapodás XX. mellékletének (Környezet) módosításáról szóló, 2011. július 20-i 93/2011 EGT vegyes bizottsági határozatban (4) az EGT teljes egészében ingyenesen kiosztandó kibocsátási egységek tekintetében megállapított összmennyiségből kell kiindulni.

               (5)

               A referenciaértékek meghatározása úgy történik, hogy a 2012. január 1-jétőldecember 31-ig tartó, illetőleg a 2013. január 1-jétől2020. december 31-ig tartó kereskedési időszakra az EGT teljes egészében ingyenesen kiosztandó kibocsátási egységek összmennyiségét el kell osztani a 2003/87/EK irányelv 3e. cikkének (2) bekezdése alapján a Bizottsághoz benyújtott kérelmekben szereplő tonnakilométer-adatokban megjelölt értékek összegével,

         ELFOGADTA EZT A HATÁROZATOT:
   1. cikk
   (1)   A 2003/87/EK irányelv 25a. cikkének sérelme nélkül a 2012. január 1-jétőldecember 31-ig tartó időszakra az említett irányelv 3e. cikkének (1) bekezdése alapján a légijármű-üzemeltetőknek ingyenesen kiosztandó kibocsátási egységek mennyiségének meghatározása során figyelembe veendő referenciaérték: tonnakilométerenként 0,000679695907431681 kibocsátási egység.
   (2)   A 2003/87/EK irányelv 25a. cikkének sérelme nélkül a 2013. január 1-jétől2020. december 31-ig tartó időszakra az említett irányelv 3e. cikkének (1) bekezdése alapján a légijármű-üzemeltetőknek ingyenesen kiosztandó kibocsátási egységek mennyiségének meghatározása során figyelembe veendő referenciaérték: tonnakilométerenként 0,000642186914222035 kibocsátási egység.
   2. cikk
   A kiosztandó kibocsátási egységek mennyiségének az 1. cikkben megállapított referenciaértékek alapján történő meghatározása során a végeredményt a legközelebbi egész kibocsátásiegység-számra lefelé kell kerekíteni.
   3. cikk
   Ez a határozat az Európai Unió Hivatalos Lapjában történő kihirdetését követő harmadik napon lép hatályba.

      Kelt Brüsszelben, 2011. szeptember 26-án.

            a Bizottság részéről

            az elnök

         José Manuel BARROSO

      (1)  HL L 275., 2003.10.25., 32. o.

      (2)  HL L 8., 2009.1.13., 3. o.

      (3)  HL L 93., 2011.4.7., 35. o.

      (4)  A Hivatalos Lapban még nem tették közzé.